《答君章誉两儿见寄》
宋代·刘敞

窥镜见二毛，自怜忧患馀。岂惟壮心尽，方与功名疏。

终岁不捉笔，历时长束书。顾常念绝学，正复伤离居。

忽忽莫自聊，悠悠空岁除。过壮而无闻，我其众人欤。

故人来江南，丹毂映隼旟。尚持平生意，期我相得初。

殷勤作新诗，烂漫联琼琚。溢美及儿曹，伻来问起予。

虽知非其实，但愧情相于。矧乃笔力雄，骎骎逼曹徐。

一读必三叹，何由望储胥。故人昔流落，襟抱久不摅。

乃者始再迁，通直承明庐。苍龙脱韝绁，快马从轻车。

神至气自豪，心广体亦舒。渊源未易测，变化天池鱼。

宁独扬子云，其工似相如。苟能哀憔悴，有似慰空虚。

月寄三四幅，穷愁直见祛。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。